Banaslysið í Reynisfjöru í gær, þar sem ung kona lést, er það fjórða á fáum árum. Konan var í fimmtán manna hópi með íslenskum leiðsögumanni. Ferðmálastofa lét gera tillögur um aukið öryggi í Reynisfjöru og búið var að fjármagna framkvæmdir þess vegna. Jónas Guðmundsson verkefnastjóri slysavarna hjá Landsbjörg segir að hluti landeigenda Reynisfjöru hafi hafnað tillögunum og að það þyki björgunarfólki ótækt.
Það sem gerist nú yfirleitt þarna í Reynisfjöru er að fólk er að horfa á ölduna og allt þess háttar. Svo er það einhvers staðar á bilinu fimmta til tíunda hver alda sem er stærri og kraftmeiri og fer lengra upp á land. Og það gerist í þessu tilfelli og grípur fjóra einstaklinga með sér.
Þremur tókst að bjarga sér en ungu konunni ekki. Jónas Guðmundsson verkefnastjóri slysavarna hjá Landsbjörg segir ýmislegt hafa verið gert til að auka öryggi eftir að Reynisfjara eða the Black Beach eins hún er stundum nefnd varð einn aðalviðkomustaður ferðamanna. Fyrir nokkrum misserum hafi átt að gera enn betur og þá var skipaður starfshópur að frumkvæði ferðamálaráðuneytisins.
Tillögur þess hóps voru að setja upp þarna í fjörunni blikkljós sem myndu blikka þegar aðstæður væru mjög erfiðar eða hættulegar. Setja upp fána sem hefði fyrirmynd sína frá þessu alþjóðlega fánakerfi sem er á ströndum og mjög margir ef ekki flestir þekkja. Og jafnvel að setja upp hlið þ.a. einhverja dagsparta á ári þegar aðstæður eru sérstaklega erfiðar yrði hreinlega fjörunni lokað. Ferðamálaráðherra var búinn að taka til fé til að kosta þetta allt saman. Þetta strandaði því miður á hluta landeigenda þarna á staðnum. Að einhver hluti landeiganda hafnaði að þetta yrði sett upp. Og okkur finnst það auðvitað sem störfum í þessu, okkur finnst það auðvitað ótækt að ekki sé hægt að stíga þetta skref í öryggismálum á staðnum sem nauðsynlegt er.
Verkefnastjóri slysavarna hjá Landsbjörg segir að hluti landeigenda hafi staðið í vegi fyrir því að öryggi yrði bætt í Reynisfjöru, þar sem ung kona lést í gær. Það sé ótækt að hægt sé að stöðva nauðsynlegar umbætur. 